PATVIRTINTA

Mokyklos direktoriaus įsakymu

2021-12-10, Nr. V-129

**PRIENŲ RAJONO SKRIAUDŽIŲ PAGRINDINĖS MOKYKLOS MOKYTOJŲ TARYBOS VEIKLOS NUOSTATAI**

**I SKYRIUS**

**BENDROSIOS NUOSTATOS**

1. Prienų rajono Skriaudžių pagrindinės mokyklos mokytojų taryba (toliau – Mokytojų taryba) yra nuolat veikianti mokyklos savivaldos institucija mokytojų profesiniams bei bendriesiems ugdymo klausimams spręsti.

2. Mokytojų taryba savo veiklą grindžia Lietuvos Respublikos Konstitucija, Lietuvos Respublikos švietimo įstatymu ir kitais įstatymais, Lietuvos Respublikos Vyriausybės nutarimais, Švietimo, mokslo ir sporto ministro įsakymais, mokyklos vadovo įsakymais, mokyklos nuostatais ir kitais teisės aktais.

3. Mokytojų tarybos veiklą reglamentuoja Prienų rajono Skriaudžių pagrindinės mokyklos Mokytojų tarybos nuostatai, kuriuos tvirtina mokyklos vadovas.

**II SKYRIUS**

**MOKYTOJŲ TARYBOS SUDĖTIS IR VEIKLOS ORGANIZAVIMAS**

4. Mokytojų tarybą sudaro mokykloje ir jos skyriuose dirbantys administracijos atstovai, mokytojai, pagalbos specialistai ir kiti tiesiogiai ugdymo procese dalyvaujantys asmenys, pareiškę norą dalyvauti šios tarybos veikloje. Tarybos narių skaičius neribojamas.

5. Mokytojų tarybai vadovauja pirmininkas, kuris renkamas trejiems metams atviru balsavimu pirmajame mokytojų tarybos posėdyje. Pirmininku gali būti renkamas tas pats asmuo ne daugiau kaip dviem kadencijoms iš eilės.

6. Mokytojų tarybos sekretorių renka tarybos nariai. Tarybos sekretoriaus kadencijų skaičius neribojamas.

7. Mokytojų tarybos sudėtis tvirtinama mokyklos vadovo įsakymu vieneriems mokslo metams.

8. Mokytojų taryba atlieka šias funkcijas:

8.1. deleguoja atstovus į mokyklos tarybą;

8.2. deleguoja atstovus į mokyklos mokytojų atestacijos komisiją;

8.3. deleguoja narius svarbiems klausimams spręsti pagal atsiradusį poreikį;

8.4. aptaria pedagoginės veiklos tobulinimo būdus, pedagoginės ir dalykinės kompetencijos ugdymo galimybes, kvalifikacijos poreikį;

8.5. analizuoja mokinių mokymosi rezultatus, mokinių mokymosi krūvius, pažangumo ir nelankymo priežastis;

8.6. sprendžia mokinių kėlimo į aukštesnę klasę klausimus;

8.7. dalyvauja planuojant mokyklos veiklą, svarsto mokyklos metinį veiklos planą, aptaria ugdymo planų, ugdymo programų įgyvendinimo klausimus;

8.8. aptaria mokinių sveikatos, saugos darbe, mokymosi ir poilsio klausimus;

8.9. priima sprendimus dėl ugdymo proceso įgyvendinimo vadovaudamasi bendraisiais ugdymo planais;

8.10. analizuoja mokyklos vidaus veiklos įsivertinimo rezultatus ir teikia siūlymus dėl ugdymo kokybės gerinimo;

8.11. teikia siūlymus mokyklos tarybai dėl būtinybės mokiniui keisti mokyklą, jeigu mokinys neturi 16 metų bei priima sprendimus dėl mokinio šalinimo iš mokyklos, kai mokinys turi 16 metų;

8.12. svarsto ir priima nutarimus teisės aktų nustatytais ir mokyklos vadovo teikiamais klausimais;

8.13. bendradarbiauja, dalinasi seminaruose ar projektuose įgytomis žiniomis ir vykdo patirties sklaidą.

9. Mokytojų tarybos veiklos organizavimas, sprendimų priėmimo tvarka:

9.1. mokytojų tarybos posėdžiai šaukiami ne mažiau kaip keturis kartus per mokslo metus:

9.1.1. prasidedant mokslo metams;

9.1.2. po I trimestro;

9.1.3. po II trimestro;

9.1.4. po III trimestro, baigiantis mokslo metams;

9.1.5. atsiradus poreikiui gali būti organizuojamas neeilinis mokytojų tarybos posėdis.

9.2. posėdžiai yra teisėti, jei dalyvauja ne mažiau kaip du trečdaliai mokytojų tarybos narių.

9.3. nutarimai priimami posėdyje dalyvaujančiųjų balsų dauguma. Jeigu, balsuojančių skaičius pasiskirsto vienodai, sprendimą priima mokytojų tarybos pirmininkas.

**III SKYRIUS**

**TARYBOS NARIŲ TEISĖS IR PAREIGOS**

10. Mokytojų tarybos pirmininkas turi teisę:

10.1 siūlyti posėdžio darbotvarkę;

10.2. į mokyklos tarybos posėdžius kviesti mokyklos bendruomenės, mokyklos tarybos narius, savivaldybės administracijos atstovus, švietimo ir sporto skyriaus atstovus ir kitus pagal kompetenciją suinteresuotus asmenis;

10.3. organizuoti Mokytojų tarybos nutarimų ir rekomendacijų vykdymo kontrolę;

10.4. skelbti ir pakeisti posėdžio datą ir darbotvarkę;

10.5. siūlyti posėdžio reglamentą, nutarimo projektą;

10.6. parinkti posėdžio organizavimo būdą ir formą (tiesioginis ar nuotolinis).

11. Mokyklos tarybos pirmininkas privalo:

11.1. prieš savaitę iki mokytojų tarybos posėdžio informuoti narius apie posėdžio datą;

11.2. telkti tarybos narius bendrai veiklai, būti reiklus ir laikytis pedagoginės etikos;

11.3. informuoti apie anksčiau priimtų nutarimų ir rekomendacijų vykdymą;

12. Mokytojų tarybos nariai turi teisę:

12.1. iš anksto susipažinti su svarstymo medžiaga;

12.2. išsakyti savo nuomonę svarstomu klausimu;

12.3. teikti pasiūlymus posėdžio darbotvarkei ir nutarimams (tiesioginiu ar nuotoliniu būdu).

13. Tarybos nariai privalo:

13.1. dalyvauti tarybos posėdžiuose;

13.2. laikytis pedagoginės etikos ir konfidencialumo principų;

13.3. bendradarbiauti ir efektyviai naudoti posėdžio laiką;

13.4. prašyti mokytojų tarybos pirmininko leidimo nedalyvauti posėdyje dėl svarbios priežasties.

**IV SKYRIUS**

**BAIGIAMOSIOS NUOSTATOS**

14. Mokytojų tarybos posėdžio protokolas yra mokyklos veiklos dokumentas.

15. Mokytojų tarybos protokolą po posėdžio sekretorius parengia per 7 darbo dienas ir perduoda mokytojų tarybos pirmininkui.

16. Mokytojų tarybos nuostatai gali būti atnaujinami pasikeitus teisės aktams.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRITARTA

Mokytojų taryboje

2021-12-10

Prot. Nr. 10